Papersnake/gushiwen huggingface dataset:
古剑歌
陈德正（清代）

鱼肠古制世所贵，不在锋芒在神气。霜花照眼色正明，百炼精神成宝器。

匣开夜半流电惊，熊光直上插青冥。铁骨坚凝月魄死，晶芒锐吐幽磷腥。

脊高胁突星文直，濡缕吹毛扪不得。雕缋何须珠玉装，刮磨不受铜花蚀。

床头风雨苍龙吟，用杀止杀仁者心。失身荆聂良可耻，凛凛三尺横天倚。
静观堂闲咏六首 其三
倪之煃（清代）

贪闲非敢曰疏狂，为爱空斋学坐忘。身世半随孤榻冷，冰心耻激玉壶光。

讵因枯坐名禅定，何必山居始退藏。寄语尘寰劳攘客，廿年何事不沧桑。
舟中送顾别驾述夫还姑苏三首 其三
欧必元（明代）

几载看花倚药栏，东邻觞咏共盘桓。愁中送客诗逾苦，江上携尊别更难。

解缆催潮醒卯酒，临岐分袂怯春寒。别来倘听儿童语，半是吴音半粤看。
酣饮
张咏（宋代）

不敢指天象，象中皆有神。
不敢说人事，谩致奸邪嗔。
岂若内酣饮，兀然陶吾真。
吾真小不见，吾真大无伦。
真苟无所适，亦免招悲辛。
堪笑古人愚，刺轹徒殒身。
蔡以之母挽词
林亦之（宋代）

邻母悲歌长短声，客窗闻此梦魂惊。
新乡谁共鸡豚社，先世由来香火情。
薤曲纵教如宋玉，里丧终是愧陈平。
伤心起望秋云乱，愁断千山几日程。
伯时往河东戏与廉太分韵道相思之意三首 其二
傅察（宋代）

朝氛霁西山，晚日明髣髴。摇怜太行上，陟巘眩可畏。

王侯眇小太，中盘凌云气。端如车公贤，谈笑出真味。

胡为久崎岖，使我重歔欷。王事有程期，来归惧其未。
再和昌国游洞庭西山诗八首 其六 左神道中
文徵明（明代）

玉虚灵府千年秘，恣讨知君眼境新。平日登高推短赋，西来济胜有轻身。

湖山四面天开寺，橘柚千家土著民。他日菟裘如有意，愿㩦书册作比邻。
挽翟伯寿二首
吴芾（宋代）

高情爽气薄云天，洒落真如晋七贤。
笔下虫鱼元自得，胸中丘壑更依然。
风流已足追千载，寿考胡为不百年。
人物此时谁得似，只应余庆尚流传。
过关山 其一
杨时（宋代）

牢落关山路，年来倦往还。长随流梗泛，有愧白云閒。

亲远江天外，魂劳梦想间。泫然游子泪，挹尽复汍澜。
春暮平津晚望
李纲（宋代）

风回雨霁已春残，景色苍茫杳霭间。芳草渡头看绿树，白云飞处见青山。

莺啼燕语愁肠断，亲老家遥泪点斑。却笑腐儒何所用，征商偷得半时閒。
获鬼章二十二韵
苏轼（宋代）

青唐有逋寇，白首已穷妖。
窃据临洮郡，潜通讲渚桥。
庙谋周召虎，边帅汉班超。
坚垒千兵破，连航一炬烧。
擒奸従窟穴，奏捷上烟霄。
诡异人图像，欢娱路载谣。
千诛非一事，伐叛自先朝。
取道经陵寝，前期告庙祧。
西来闻几日，面缚见今朝。
二圣临云陛，千官溢海潮。
载囚车轳辘，失主马萧条。
横拜如蹲犬，胡装尚衣貂。
理卿辞具服，译长舌初调。
缓死恩殊厚，求生尾屡摇。
慈仁逢太母，宽厚戴唐尧。
赤手真擒虎，和羹未赐枭。
藁街虚授首，东市偶全腰。
困兽何须杀，遗雏或可招。
威声西振夏，武节北通辽。
帝道有强弱，天时或长消。
羌情防报复，军胜忌矜骄。
慎重关西将，奇功勿再要。
次韵王秀才
王庭圭（宋代）

怒发冲冠忘指瑕，要能全璧始还家。闭门且任蓬蒿长，落笔当令绮绣华。

丽句美如青玉案，明珠深贮绛囊纱。爱君年少已如许，他日相逢未可涯。
记正月二十五日西湖之游十五首
方回（元代）

相逢剑客曳长巾，曾道西湖看尽人。
石屋雨来春树暗，人琴两已作埃尘。
减字木兰花 其三
仇远（元代）

一番春暮。恼人更下潇潇雨。花片纷纷。燕子人家都是春。

莫留春住。问春归去家何处。春与人期。春未归时人未归。
舟过霅川二首
李曾伯（宋代）

水绕眉峰碧一湾，荻花枫叶暮生寒。
呼船催向渔村宿，要买鲜鲈荐晚餐。
咏怀四首 其四
欧大任（明代）

余生百代下，骋志百代前。驰晖虽暂留，嘉木难长妍。

壮夫悔雕篆，毅士奋莫年。自知非松乔，且得一日延。

尼衰怀梦周，聃老始出关。百里半九十，傥励金石坚。

朝闻不虑夕，夕惕仍思愆。箴警毋弃耄，篑土冀成山。

宝非秘密藏，虚无求真诠。几先见天则，庶以明自然。
自苏堤跋马至圣因行宫 其三
弘历（清代）

双湖夹镜六桥横，堤上鸣鞭散意行。耕织图边浑似此，偶因北望忆昆明。
种兰有感
王十朋（宋代）

芝友产岩壑，无人花自芳。苗分郑七穆，秀发谢诸郎。

世竞怜春色，人谁赏国香。自全幽静操，不采亦何伤。
十闰诗 其四 闰佛日
成鹫（清代）

佛日薄虞渊，真风空寂然。再来行七步，一闰即千年。

天上僧祇劫，人閒昼夜缘。犹存增减见，惭汗沐金仙。
送羽林领军陛见三首 其二
成鹫（清代）

多君此去气何豪，马上霜花拂锦袍。旌旆兼程天路近，风云发轫汉坛高。

相将竹帛分龙节，怀抱经纶讲豹韬。大笑山中老铅椠，腰间不识吕虔刀。
缘识 其四十八
赵炅（宋代）

人本心田静，机关买是非。聪明存节操，曲直自相依。

思寂知玄奥，区分有顺违。精通含识性，理义恺然希。
送瘳子晦倅湖还别四绝
陈淳（宋代）

松窗梅雪岁寒余，奉别城东古驿头。
君去有行应可乐，我来独学重为忧。
野步十首 其五
陈普（宋代）

白日长绳难系，青帘浊酒堪赊。归鹤苍山云际，故人锦字天涯。
续舞马行
释居简（宋代）

见说开元天宝间，登床百骏俱回旋。一曲倾杯万人看，一顾群空四十万。

梨园部曲能穷奇，踣铁矫揉杨柳枝。不直玉环一解颐，更走泸戎生荔枝。

天上人间反覆手，故态忽生乱离后。将军入眼可曾有，误骏为妖不足咎。

于戏唐虞全盛时，百兽率舞凤鸟仪。雍熙之和乃其效，何用区区教坊教。
张廷尉以覃恩追赠其父如己官
卢龙云（明代）

家世尊儒术，天朝录义方。明经韦氏学，通德郑公乡。

祖泽贻谋远，孙枝孕秀长。昔年空伏骥，岐路且亡羊。

老作诸儒长，先驱六艺场。雄飞淹羽翼，嘉会俨冠裳。

风木多遗恨，庭兰萃众芳。渊源皆道脉，继述总书香。

箱自青三戟，眉谁白五常。不冤仍汉吏，孝友遇周王。

典以覃封重，名兼报绩扬。趋朝初虎拜，展墓已龙章。

恩本沾泉壤，思弥感露霜。报君心独切，裕后庆还昌。

伯仲能方驾，箕裘并肯堂。鸣珂光里闬，岂只羡银黄。
三友堂 山
宇文绍奕（宋代）

峭拔耸青天，巍峨镇方国。愿与君为友，万古长一色。
踏莎行·西海门云海
陈家庆（清代）

出岫无心，漫空疑雪。千山皑皑鸟飞绝。银涛海底忽奔来，陆离光耀眼生缬。

巨浸汪洋，洪流倒决。凌霄漭瀁心惊裂。俄而宙合渐微茫，诸天回首明还灭。
利州漕宇八景 其六 山斋
冯山（宋代）

层层梯巉岩，步步出杳茫。何人破峰臆，碧瓦临疏篁。

聊休邈回睇，人物分毫芒。惟见台府雄，三轩郁相望。

不知身从来，但觉凌空翔。穷高自兹始，宝峰磨苍苍。
沁园春（庚戌初度自赋）
李曾伯（宋代）

弧矢四方，江汉一萍，少年壮游。叹而今老矣，祗宜野服，欲何为叹，还著轻裘。匹马萧萧，孤鸾杳杳，城郭重来空白头。西风里，对一番新月，又荻花秋。

依然千古荆州。问刘表诸人还在不。向亭前举酒，不堪北顾，船头击楫，忍负中流。远水长天，淡烟衰草，还是当时王粲楼。何如且，倩吴歌楚舞，一洗新愁。
赠程秀才
俞德邻（宋代）

莎径莓墙枳棘篱，藜床六尺卧书帷。门前剥啄谁惊梦，马上推书客有诗。

北牖清风聊共语，夜梁落月重相思。宾鸿此去过京岘，应遣新吟慰旧知。
句
徐某（宋代）

仙台之阳石坛东，下有亭亭太古松。
临江仙
曹组（宋代）

青琐窗深红兽暖，灯前共倒金尊。数枝梅浸玉壶春。雪明浑似晓，香重欲成云。

户外马嘶催客起，席间欢意留人。从他微霰落纷纷。不妨吹酒面，归去醒余醺。
咏醉杨妃菊
顾横波（清代）

一枝篱下晚含香，不肯随时作淡妆。自是太真酣宴罢，半偏云髻学轻狂。

舞衣初著紫罗裳，别擅风流作艳妆。长夜傲霜悬槛畔，恍疑沈醉倚三郎。
送曹蕴清归庐山
曹勋（宋代）

吾宗出西蜀，托迹庐阜岑。
恭礼清虚尊，相与道义深。
别时白日长。忽兹秋云阴。
永怀一笑粲，水云劳我心。
山下水
周濆（唐代）

背云冲石出深山，浅碧泠泠一带寒。

不独有声流出此，会归沧海助波澜。
望厌次讯家曼倩 其二
张萱（明代）

集灵台上订幽期，避世金门各一时。惟有偷桃余较胜，东来短汉不能知。
沽酒行
俞德邻（宋代）

去年斗酒贯三百，路逢曲车常啧啧。朝来啜齑暮食盐，汲井煎茶待佳客。

尔时石秫十二千，仍更五千籴石麦。米曲柴薪价倍增，酒价虽增欲谁责。

昨秋一稔天所怜，瓯窭刈穫过良田。大麦小麦今又熟，麟经髣髴书有年。

年登米麦塞市廛，官酒定价那增钱。一朝酒家悉闭户，斗酒更欲沽二千。

道逢醉者惊相顾，老夫仓忙问其故。答云近日添课程，去城十里皆官库。

岂惟酒价今日增，明日十千卖石醋。乞浆得酒良已难，或者乞醯邻亦怒。

君不见昔时三百青铜沽一斗，坊外酒徒犹忍口。
题李簠青太守巫峡归舟图
路承鋆（清代）

蜀山著奇险，蜀水多风波。芳洲有蘅芷，委弃同薜萝。

昔日秀空谷，胡杂苔与莎。凄凄迅商薄，零落悲枝柯。

岂不惮艰险，凤辖逢网罗。落日蔽轻云，蒿莱障山河。

今君且归去，华表看峨峨。芝兰纵枯槁，馨香终不磨。
偈五首 其三
释道行（宋代）

通身是口，说得一半。通身是眼，用得一橛。用不到处说有馀，说不到处用无尽。

所以道，当用无说，当说无用。用说同时，用说不同时。

诸人若也拟议，西峰在你脚底。
睹宜春萍乡二邑大夫政事作诗一章
朱景阳（宋代）

政在宽民戢吏奸，忍为苛娆恣贪残。东邻老幼足和气，西邑生灵皆病颜。

万乘至聪闻不及，两司端坐匹如閒。行人过此还知否，地狱天堂咫尺间。
寄钱竹深
黄庚（元代）

梦断膏粱记几年，舍身事佛绝尘缘。把茅盖屋孤峰顶，片衲蒙头万竹边。

支遁才高交杜老，参寥诗好动苏仙。何当尽弃人间事，特地来参一击禅。
又咏小梅
林逋（宋代）

数年闲作园林主，未有新诗到小梅。
摘索又开三两朵，团栾空绕百千回。
荒邻独映山初尽，晚景相禁雪欲来。
寄语清香少愁结，为君吟罢一衔杯。
汾阳十智同真二首 其一
释德洪（宋代）

十智同真面目全，于中一智是根源。如今要见汾阳老，劈破三玄作两边。
次韵陈勉仲二首 其二
王之道（宋代）

十载穷愁鸟出笼，春来天意似通融。得书故旧颇相悯，上疏朝通应见容。

开府莫辞金帛尽，犁庭当冀祲氛空。庙堂素定平戎策，不待文渊在目中。
楼居杂句五首 其二
周紫芝（宋代）

湖光山影入楼明，晓色催人梦自惊。画栋去天无一握，青山衔月恰三更。
次朴翁游兰亭韵
姜夔（宋代）

亚字桥亭面面风，六人同坐树阴中。
松交归路如留客，石碍流杯故恼公。
山色最怜春望绿，野花只作晋时红。
夕阳啼鸟人将散，俛仰兴怀自昔同。
送刘高邮棁使入都
祖咏（唐代）

常闻积归思，昨夜又兼秋。乡路京华远，王程江水流。

吴歌喧两岸，楚客醉孤舟。渐觉潮初上，凄然多暮愁。
早行
熊皎（唐代）

结束何妨早，将行四顾频。山前犹见月，陌上未逢人。

远树动宿鸟，危桥怯病身。渐明恒自慰，应免复迷津。
定崖师住槐园赋赠
成鹫（清代）

久客槐园未有诗，别来三径草离离。赖君青眼重为挂，容我閒身再到时。

苦李不留当路实，新松须长拂云枝。东林此去无多远，白犬驰书待寄谁。
次祝泽之表兄韵送刘子晋归省
朱熹（宋代）

之子真吾友，心期到古人。慇勤来讲学，迢递远辞亲。

黄卷工夫妙，斑衣梦想频。今朝首归路，何处问知津。
失调名
佚名（宋代）

梧桐叶落雨潇潇。
子坦今秋盐官市征当满作绝句寄之
陆游（宋代）

八十老翁头似雪，柯桥送汝泪频挥。
残年岂料犹强健，却向柯桥接汝归。
题画 其二
陈豪（清代）

芦花风起水天宽，午睡垂头正饱餐。消受个中凉意味，此儿曾未梦长安。
李致远母夫人挽诗二首
洪咨夔（宋代）

日与夫人子，相随若弟兄。
羡渠犹有母，使我欲无生。
未病思求药，方餐念遗羹。
此情今已矣，泪雨待同倾。
长年
韦庄（唐代）

长年方悟少年非，人道新诗胜旧诗。十亩野塘留客钓，

一轩春雨对僧棋。花间醉任黄莺语，亭上吟从白鹭窥。

大盗不将炉冶去，有心重筑太平基。
奉和宫使内翰佳什
郭仲荀（宋代）

老来乞得奉祠宫，退食何妨不自公。
任使世情分冷暖，无劳品自论穹崇。
功名至此休看镜，战伐于今喜挂弓。
梨枣具陈呼稚子，笙歌閒作乐衰翁。
芳菲莫负三春赏，聚散难逢一笑同。
小圃栽培粗伦理，频须把酒殢东风。
【双调】燕引雏
张可久（元代）

张氏玉卿
莹无暇，淡妆何必御铅华，妖姿映雪强如画。素手琵琶，天仙第一家。荆山下，连城价。香欺瑶草，艳压琼花。
雪晴过扬子渡坐江风山月亭
雪晴初，金山顶上玉浮屠，题诗风月无边处。身在冰壶，天然泛剡图。西津渡，南归路。茶香陆羽，梅隐林逋。
据江即事
挂诗瓢，骑牛闲过问松梢，不知世上红尘闹。花掩云巢，乌纱纻袍。桐君药，严陵钓。山椒暖翠，沙嘴寒潮。
七夕
任崧珠（清代）

银河明明影欲泻，微凉飒飒初秋夜。共道天孙会佳期，金盆玉斝陈花下。

东家少妇乞智慧，西家儿郎乞富贵。隔院微闻喧笑声，此时侬亦临阶砌。

阶前再拜谆谆祷，不乞荣华不乞巧。神仙若问意何求，但愿朱颜长久好。
次韵希之
韩淲（宋代）

沧溟吐吞江水地，风尘万里一危亭。自怜雪里心眼在，凭轩尽日空诗成。

波流不鸣云不断，冷气暗逼黄荧荧。销凝还如未开凿，浑沌无际天难名。

相从共饮岂易适，太息岁晚初何营。尺梭已觉鱼尾健，数字更喜鸿翼轻。

吾侪天穷且天放，酒肆人间谁长卿。
颂古三十一首
释安永（宋代）

不放溪东西，随分纳些儿。
冷暖只自知，分明说向谁。
拟韩昌黎山石
毓俊（清代）

山石嵂崒横翠微，瀑布洒落银虬飞。银虬喷水洗石磴，山草浓虬莓苔肥。

我生酷有山水癖，但恐人世知音稀。手拨烟雾入古寺，僧具蔬笋疗我饥。

借宿短榻不知晓，杲杲初日光照扉。上穷峭壁下阴谷，幽篁古木烟霏霏。

山禽绕树老猿啸，阴崖森森松四围。白云相逐登绝顶，千仞高冈振我衣。

一丘一壑自行乐，何必如马常衔鞿。山岳竦诮陇腾笑，撄情好爵胡不归。
又赋二首 其二
吕陶（宋代）

忠胆轻生甚一毛，奇谋破贼锐于刀。横行容易平乌合，面缚须臾作犬号。

霜甲共辉军帐冷，烟烽齐出戍楼高。羌酋若也投降早，定得君王瑞锦袍。
蛇浦桥下重送严维
刘长卿（唐代）

秋风飒飒鸣条，风月相和寂寥。黄叶一离一别，

青山暮暮朝朝。寒江渐出高岸，古木犹依断桥。

明日行人已远，空馀泪滴回潮。
送樊眉州
李流谦（宋代）

我先君子官于涪，一时贤僚今在不。
唯公直节贯华皓，千尺寿桧横霜秋。
丈人静听请具陈，平生契义嘣肉侔。
简池解组过乡县，剧饮不云公遮留。
似是兄弟姓则殊，诗藁半破犹勤收。
合行使符蔡山下，先后召杜腾民讴。
吾家万松荫黄土，公方千骑驱华辀。
十年不见此邂逅，穷冬雨雪寒飕飗。
未明投刺候门下，老阍窃语来何求。
柳州先友一一数，山阳邻笛令人愁。
岷峨气象搞湖海，近日人物几穷搜。
如公当寘文石陛，一麾乃付近古州。
苏家名称震戎夏，如崧降甫尼生丘。
文献可徵况美俗，黄堂坐啸万事休。
公余兵卫绕画戟，妙香一缕铃斋幽。
神交千载尚谁可，子韩子文著床头。
岳麓怀古
胡虞继（清代）

堂构低开万仞峰，我来选胜一扶筇。荒台寂寞悲邹浩，断碣徘徊认李邕。

巨麓深阴寒白石，寺门斜照乱青松。苍茫欲共山灵语，湖海何年起卧龙。
沁园春 三女之东平洲舅氏任黄婆墩送别作
钱和（宋代）

黄婆墩畔，满引离觞，送汝登程。想倦停薛绣，膝前长绕，贪看谢句掌上恒擎。

乍喜乘龙，还愁泛鹢，为拜姑嫜千里征。分携处，且休垂红泪，记取叮咛。

汝虽弱质娉婷。但妇职须勤载礼经。好相伊快婿，高堂进酒，率兹健婢，中馈调羹。

安稳舟车，调和琴瑟，频寄鱼书达远情。三年后，倘官程有便，望汝归宁。
题古木幽禽图
杨士奇（明代）

古木含春泽，纷敷枝叶清。群飞各有类，动息相和鸣。

蔼蔼天地间，品物遂生成。无轻画史意，可怡仁者情。
庆元二年皇后册宝十三首 其七
郊庙朝会歌辞（宋代）

翚珩焕采，趋节风韶。陟降墄陛，奉将英瑶。辟道承薰，嫔仪扬翘。

是敬是祗，德音孔昭。
家居自戒
陆游（宋代）

平居少愧怍，动以直自遂；虽堕虎兕群，我已无死地。
神仙果可学，吾辈恐差易。
勿言闻道晚，努力补黥劓。
答诚斋
程如（宋代）

衡门时反关，一室甘却扫。
文墨脱纷总，书林恣论讨。
闯然未足意，清矣濯怀抱。
挥洒乌丝新，浸淫黄卷好。
后来应手摹，前辈休腹稿。
君意不期知，予心以为宝。
余应卿招饮
袁说友（宋代）

东门郭外七桐里，知有宣州别驾家。
再世从游心自喜，暂时觞咏语无哗。
平田寒日行孤鹜，枯木凄风集乱鸦。
酒圣诗狂休问我，淋漓颠倒任横斜。
坐上呈叶守
李流谦（宋代）

暝紫朝青千万层，使君衙退剩登临。东华明日软红里，欲看此山无处寻。
西掖早秋直夜书意（自此后中书舍人时作）
白居易（唐代）

凉风起禁掖，新月生宫沼。夜半秋暗来，万年枝袅袅。

炎凉递时节，钟鼓交昏晓。遇圣惜年衰，报恩愁力小。

素餐无补益，朱绶虚缠绕。冠盖栖野云，稻粱养山鸟。

量能私自省，所得已非少。五品不为贱，五十不为夭。

若无知足心，贪求何日了。
酬和提刑王国博见寄兼谢惠竹簟
魏野（宋代）

召伯城边劳梦想，滕王阁上动诗心。
闲思已隔江山远，老别那堪岁月深。
三径出稀青草合，双眸望久墨花侵。
翻嗟珍簟虽蒙寄，早晚同将坐卧吟。
至抚州崇仁县寄彭思禹奉议兄四首 其四
释德洪（宋代）

争歌来为民父母，百里民心始安堵。外台选才第荐之，何必知安夺而去。

当持马足卧车辙，报汝百年终有别。蹄涔不著横海鲸，簿书那容万人杰。
玫瑰
唐彦谦（唐代）

麝炷腾清燎，鲛纱覆绿蒙。宫妆临晓日，锦段落东风。

无力春烟里，多愁暮雨中。不知何事意，深浅两般红。
七夕三首
宋庠（宋代）

紫宙风轻敛夕霏，露华应湿六铢衣。
鹊桥贪问经年恨，不觉蛛丝减旧机。
和人杂咏六
卫宗武（宋代）

几年抱渴襟，既见名副实。拟为嵇阮交，愧匪秦晋匹。

风翮翔空冥，远避弋与毕。污世待澄清，其可事一室。

驾言投吾簪，终为清庙瑟。
和沈太博见贻
赵抃（宋代）

待得清明已半春，幕中何许可娱宾。堵观不是穿杨手，珍重贤侯诲尔频。
失调名 闺怨词
朱希真（宋代）

苦汝临期话别，与君挽手叮咛。归期誓约十馀朝，去后又经三四月，鱼沉雁杳，空倚著六曲阑干。

凤只鸾孤，谩独宿半床衾枕。欲寄花牌传密意，奈无黄耳堪凭。

待修锦字诉离情。
叹逝
释函是（明代）

天高不可问，人事日荒唐。芳草绿绵密，王孙归渺茫。

释子平湖殁，无禅穗石亡。馀生多涕泪，孤雁入寒塘。
嵩山老人告行作六偈送之
释正觉（宋代）

嘤嘤鸟鸣如客情，行行柳眼向人青。
投心旧友春成物，汲水前溪月下瓶。
山行遇雨
洪适（宋代）

天公作意轰雷霆，风雨骤至神如兵。翻手为云只俄顷，举头见日尤精明。

蚁君一战方奏凯，鸠妇复还已和鸣。税驾欲投佳处所，林间隐隐疏钟声。
池上送春
高骈（唐代）

持竿闲坐思沉吟，钓得江鳞出碧浔。
回首看花花欲尽，可怜寥落送春心。
颂古二十五首
释崇岳（宋代）

不是风兮不是幡，分明裂破万重关。
谁知用尽腕头力，惹得闲名落世间。
送春归
曹勋（宋代）

送春归，在何处。
禾黍正离离，江城匝屯戍。
杨花零点旌旗，天涯芳草连云暮。
旧园桃李遍荆棘，故国楼台尽狐兔。
衣冠不见洛阳花，胡马犹嘶汉宫树。
吴江水绿吴山青，春到春归别有情。
柳色迎人下关塞，随军万里清胡尘。
黄金台榭未埋没，当年勿秦无人。
追和戊寅岁上元
苏轼（宋代）

春鸿社燕巧相违，白鹤峰头白板扉。
石建方欣洗牏厕，姜庞不板叹蠨蝛。
一龛京中嗟春梦，万炬钱塘忆夜归。
合浦卖珠无复有，当年笑我泣牛衣。
送观道人归故
杨亿（宋代）

迹寄浮屠教，心将汗漫游。
无眠长达曙，却立动经秋。
秘决神仙授，灵苗洞壑求。
诛芭探虎穴，投仗涸龙湫。
丹熟炉应冷，禅馀室更幽。
登山不累息，入夏亦重裘。
名已标真籍，身犹隐沃洲。
逍遥访岩穴，迢递别林丘。
徧览缙云境，还浮一叶舟。
三千功欲满，鹤驭恐难留。
师伯浑用韵复次
晁公溯（宋代）

东望行都绛阙遥，老来筋力倦趋朝。
谁能作吏沈簿领，但欲买田书质要。
雅意庶同高士传，不才难望大夫招。
津乡旧有先贤宅，过者蒭荛莫敢樵。
偈颂八十五首
释妙伦（宋代）

坐底立，立底坐。
我即你，你即我。
毕竟烧香礼拜认，几成话堕。
会昌号湘江岸有小岘亭癸卯六月与瑞金吴丞饮
曾丰（宋代）

占断江西景，临川拟岘台。
今犹千里隔，我更几时回。
幸此亭相似，非公坐莫陪。
古今随水去，风月送诗来。
和沈诚庄绎韵四首 其三
邹奕（明代）

荏苒伤春老，蹉跎惜岁华。客居移未定，社酒不须赊。

花柳知无恙，云山画莫加。寻芳徒步好，何用早将车。
秋兴客长安作五首 其四
李因笃（清代）

西来宛马络青丝，万炬围城罢猎时。黍逼故宫秋自满，鸿号中泽暮何之？

浮云回首悲关塞，返照经心望崦嵫。一滞双洲情不惬，蒹葭摇落好谁思？
南湖遣兴
项安世（宋代）

朝回日日到南湖，不惜金钱散仆夫。
同舍盍簪如有约，吾庐高枕更何殊。
年华过雨春都尽，草色连天路欲无。
乐事只今惟有酒，速倾家酿倒金壶。
五方帝
佚名（隋代）

惟帝乘离，恢台其德。
平秩南讹，百嘉允殖。
感精嘛运，祖我为历。
璋币迎郊，□□翼翼。
题南京邵思谊漏月轩有庄孔阳同年记 其二
程敏政（明代）

小轩生业未全贫，为厌笙歌暖送春。上雨旁风元不计，只教明月下窥人。
泊歙浦
方岳（宋代）

此路难为别，丹枫似去年。
人行秋色里，雁落客愁边。
霜月倚寒渚，江声惊夜船。
孤城吹角处，独立渺风烟。
怀济北弟侄
晁说之（宋代）

久客思吾子，生涯滞故乡。
独携高士传，翻忆紫香囊。
合榻言犹在，同堂乐未央。
翩翩春草梦，随意遶池塘。
寄师会三郎
晁公溯（宋代）

青松初生在涧阿，未闻托根附女萝。
女萝弱质安足恃，奈此岁晚风霜何。
我观妇翁念汝归，亦知阿翁昔念汝。
阿翁之恩那可忘，明年归守五亩桑，
勿使父老祠桐乡。
省试奉诏涨曲江池（以春字为韵。时乾符二年）
黄滔（唐代）

地脉寒来浅，恩波住后新。引将诸派水，别贮大都春。

幽咽疏通处，清泠迸入辰。渐平连杏岸，旋阔映楼津。

沙没迷行径，洲宽恣跃鳞。愿当舟楫便，一附济川人。
闻父讣二首
释了惠（宋代）

见说如何与若何，恰如风向树头过。
若论父子分明处，自古绵州所出多。
南郑马上作
陆游（宋代）

南郑春残信马行，通都气象尚峥嵘。迷空游絮凭陵去，曳线飞鸢跋扈鸣。

落日断云唐阙废，淡烟芳草汉坛平。犹嫌未豁胸中气，目断南山天际横。
和叔康首夏书怀五首 其五
韦骧（宋代）

诗坛老将气桓桓，招集同盟插未乾。句险直从天上落，辞清能使座中寒。

勇挥健笔蛟生角，旋襞华笺凤破团。更爱一时皆善和，声声严鼓中隤丸。
夜坐
孔天胤（明代）

寥寥郡斋夕，悄悄客心幽。
露气因风发，花阴带月流。
城高闻鼓角，地爽识边州。
去国怀多旷，兼兹永夜愁。
和洪景卢用三白韵作四白诗 其一
王十朋（宋代）

大似佛世界，端如玉烛时。穆家兄弟味，杨氏子孙枝。

鄞海明瑶柱，鄱亭望秀芝。祁寒繇政拙，去倍二诚宜。
新夏东郊闲泛有怀袭美
陆龟蒙（唐代）

迟于春日好于秋，野客相携上钓舟。经略彴时冠暂亚，

佩笭箵后带频搊.蒹葭鹭起波摇笠，村落蚕眠树挂钩。

料得祇君能爱此，不争烟水似封侯。
寄崔侍御
李白（唐代）

宛溪霜夜听猿愁，去国长如不系舟。
独怜一雁飞南海，却羡双溪解北流。
高人屡解陈蕃榻，过客难登谢脁楼。
此处别离同落叶，朝朝分散敬亭秋。
江阁夜
赵汝鐩（宋代）

小阁临江迥，疏帘带雾钩。
云鸿遥影灭，滩月碎光流。
诗思偏宜夜，衰髯不耐秋。
渔灯三两点，隐隐荻花洲。
近造浮屠之悟空者睹君谟省主给事留题诗板列
葛密（宋代）

昔年诗板著莲宫，笔力雄豪墨彩丰。
不日三阶平国政，山僧应待碧纱笼。
留题南楼二绝 其二
欧阳修（宋代）

醉翁到处不曾醒，问向青州作么生。公退留宾誇酒美，睡馀攲枕看山横。
次安溪赵簿云津阁韵
陈宓（宋代）

兼旬积雨截晴虹，洗出溪出罨画中。
别浦渔歌来暝色，长桥人语半秋空。
吏闲剩得三更月，民阜多逢五日风。
作计追陪今恐后，杯盘随意底须丰。
和郭麾霆津河道中
王汝赓（清代）

杨柳低垂处，茅檐四五家。烟迷村坞树，霞灿蓼汀花。

恍入桃源路，哪知都市华。此间堪避世，何用觅丹砂。
虞美人 其二 闺恨
董元恺（清代）

南园满地堆轻絮。梁燕双来去。归时休照烛花红。楼上月明三五、琐窗中。

好是向人柔弱处。一梦云兼雨。觉来枕畔怯晨钟。还是去年今日、恨应同。
送陈伯厚试上庠
林希逸（宋代）

才华早已逼难兄，声动贤关指日听。万卷饱看双眼碧，一篇聊换半身青。

三都赋出愁无纸，千佛名题会有经。投老溪干吟送别，旧游回首梦炉亭。
四序回文十二首 其二 冬
宇文虚中（宋代）

裂瓦寒霜重，铺窗月影清。灭灯惊好梦，孤枕念深情。
重阳见菊占冬晴上熟
仇远（元代）

满城风日酿轻霜，昨夜东篱菊尽黄。
正月自非添一闰，此花安尽及重阳。
新鸿远到愁无信，螃蟹中虚怕有芒。
浊酒醒来闻吉语，晴过冬至兆丰穰。
题平等院
薛能（唐代）

十里城中一院僧，各持巾钵事南能。

还应笑我功名客，未解嫌官学大乘。
端正好
杜安世（宋代）

每逢春来长如病，玉容瘦、薄妆相称。双欢未经成孤令。奈厚约、全无定。

众禽啾唧声愁听。相思事、多少春恨。孤眠帐外银缸耿。透一点、炉烟暝。
高堂刘侯定斋野友亭
萨都剌（元代）

淮阴季年韩将军，狡兔已死走狗烹。沛中白发周将军，碧色已满细柳营。

何如高堂刘将军，太平不许矢石勋。棹头青海无传箭，天山挂却乌角巾。

归来买地筑小亭，漯水为镜山为屏。樵人溪叟日相过，野歌村舞醉复醒。

去年偶尔剑戟鸣，潼关马过战血腥。白头老子如不闻，牛背一笑千山青。
宿金线泉
杜仁杰（元代）

官舍值淫雨，客衣惊早秋。泄云迷灌木，行潦带清流。

蛛网翻新霁，蝉声咽暮愁。古今何限事，白首对沧洲。
自千尺嶂缘猢狲愁行
王又旦（清代）

清晨杖轻策，入谷二十里。倾崖骤合沓，梯栈空中倚。

无翼如何度，艰难方此始。万状石硙硙，纷垂繘纚纚。

攀繘踏危石，足顿不能起。岩屋照颓阳，层岑倒松梓。

养力憩烟霭，乃知崎岖美。东南得高壁，路隘不任趾。

乱峡无全天，坤轴忽崩圮。猿狖怯方啼，吾生怅何恃。

太息展远眺，前途尚㟪𡾊。
丰城剑池即事
章孝标（唐代）

神物不复见，小池空在兹。因嫌冲斗夜，未是偃戈时。

岸古鱼藏穴，蒲凋翠立危。吾皇别有剑，何必铸金为。
始见龙门
韩维（宋代）

十年长望洛川云，目极空思胜事繁。今日良游知我有，彭婆北下见龙门。
拟古九首 其二
胡翰（明代）

白马谁家子，翩翩新少年。宝带千金裘，鞍垂两櫜鞬。

五侯争驰鞚，七族莫比肩。来往长杨间，捷出飞鸟先。

朝从羽林猎，夜展秦楼筵。前楹列庭实，中庖具珍鲜。

赵女舞双袖，吴姬调七弦。张急调高起，酒尽意弥坚。

恨无美人赠，中激壮士肝。睽离各自爱，重来还复然。
闽中山间每早白雾四塞咫尺不辨
张嵲（宋代）

闽岭冬候晚，岁穷殊未寒。
谁为五里雾，皓皓怀群山。
剥琢斧斤响，啁啾禽鸟间。
逖听知何处，四顾但漫漫。
怳如湖水秋，眇与天相连。
乔林膏沐已，远岫渐披颜。
高阁延朝景，清辉泛林端。
谅非侵晨兴，讵识景物闲。
忽思乡社岁，日晏未开关。
水乡泛舟
陆游（宋代）

赤日黄尘不自聊，泛溪且用沃枯焦。
隔林犬吠村墟近，掠面风来酒力消。
远火微茫知夜绩，长歌断续认归樵。
扁舟不尽凌风兴，郤著青鞋踏野桥。
和林澄川吊湖山万冢五首 其五
王天性（明代）

寄言众鬼且声吞，把当陵迁谷变论。那得如云冠盖祭，墨卿作些慰飘魂。
渔父词十三首
蒲寿宬（宋代）

白首渔郎不解愁，长歌箕踞亦风流。
江上事，寄蜉蝣。
灵均那更恨悠悠。
风顺口占
金武祥（清代）

扁舟如叶剪江行，我与湖山大有情。更喜一番风顺处，小姑迎罢大姑迎。
助甫远驾见访遂成四章情见乎辞 其一
王世贞（明代）

为欢日苦短，为别日苦长。与子期燕中，不知几星霜。

寒枝噪乾期，故人登我堂。东风随裾来，四坐为芬芳。

缱绻未及申，命酒且尽觞。流尘满金徽，拂拭荐瑶床。

弹者志文王，听者称望羊。击节三起坐，掩抑以彷徨。

安得双鸾翼，凌云共翱翔。
南明山宝相寺十五题 其八 石狻猊
释显忠（宋代）

亭除两狻猊，一仰复一俯。告天与叩地，似欲诉忧苦。

世传知顗死，二兽来瞻睹。逡巡化为石，堙没在深土。

事怪固难诘，但见形可取。风雨驳苍苔，万古万万古。
苏州十咏其六·灵岩寺
范仲淹（宋代）

古来兴废一愁人，白发僧归掩寺门。
越相烟波空去雁，吴王宫阙半啼猿。
春风似旧花犹笑，往事多遗石不言。
唯有延陵逃遁去，清名高节老干坤。
泉声
杨万里（宋代）

初闻蟹眼雪花声，忽有仙人玉佩鸣。
时作微吟清入骨，又成幽咽怨多情。
问知古涧飞泉落，起看寒泓遶石行。
欲解尘缨聊一濯，无尘可濯濯谁缨。
九月一日晨起风物凄然不胜怀远之思作五首寄和父憨申并烦转致湖池二州也 其四
赵蕃（宋代）

姨母比苦胫，涉秋今若何。音书君定密，离苦我何多。

凫舄思文瑞，灯窗想骥和。何能俱款集，未厌数经过。
辛亥冬无雪天气妍暖如禁烟时书所感三绝句 其三
周紫芝（宋代）

去年和雪卧榛丛，雪里旌旗分外红。江上只今无盗贼，楼头昨夜已春风。
赠许柏溪惟一
文天祥（宋代）

长风吹飞藿，蜻蛚吟野草。
流光速代谢，兴怀令人老。
游子中夜速，悠悠酣且歌。
明月委清照，江湖秋涉多。
岂无临淄鱼，亦有邯郸酒。
怀古招王孙，登高重回首。
登定王台
赵汝譡（宋代）

湘中十七门，层层居中央。
经宫自何代，傅是汉定王。
穷力致远士，侧身思咸阳。
地褊乃后绝，炎灵久无光。
今非昔所望，林麓深青苍。
歌舞来其上，军营在其旁。
国人记本始，祠典修凼赏。
嘉节近楚俗，羁怀渺湖乡。
野菊岂不采，含英待秋霜。
风骚企高调，登览独成章。
捣练子 送春
项纫（清代）

花带泪，柳含颦。风雨无情只送春。一片杜鹃啼不住，伤心多少倚栏人。
汉宫新宠
徐夤（唐代）

位在嫔妃最上头，笑他长信女悲秋。日中月满可能久，

花落色衰殊未忧。公主镜中争翠羽，君王袖底夺金钩。

妾家兄弟知多少，恰要同时拜列侯。
即席送崔奉议赴阙三首 其一
郭祥正（宋代）

驻马惜分手，临风开一觞。君趋紫金阙，我恋白云乡。
吴门送契如竹仙两大师归粤
何绛（明代）

真僧本无著，何事只怀归。好是梅花路，犹堪放钵衣。

一心能自了，双锡任时飞。计日还山寺，庭前雪渐霏。
送新知永州陈秘丞瞻赴任
孙冕（宋代）

桂林南面近征黄，又爱江乡出帝乡。
新命不辞提郡印，旧山重帝过衡阳。
楼台满眼潇湘色，道路迎风橘柚香。
知有太平经济术，政闲时节好飞章。
秋日过洛阳
薛瑄（明代）

洛阳城西今又来，飒飒秋风吹客怀。禾黍荆榛蛩韵切，昔人曾此起楼台。
送李恬及第后还贝州
方干（唐代）

成名年少日，就业圣人书。擢桂谁相比，籝金已不如。

东城送归客，秋日待征车。若到清潭畔，儒风变里闾。
瑶华乐
李贺（唐代）

穆天子，走龙媒。八辔冬珑逐天回，五精扫地凝云开。
高门左右日月环，四方错镂棱层殷。舞霞垂尾长盘珊，
江澄海净神母颜。施红点翠照虞泉，曳云拖玉下昆山。
列旆如松，张盖如轮。金风殿秋，清明发春。八銮十乘，
矗如云屯。琼钟瑶席甘露文，玄霜绛雪何足云，
薰梅染柳将赠君。铅华之水洗君骨，与君相对作真质。
浮邱八景 其七 挹袖轩
姚光泮（明代）

紫气氤氲袭翠微，璚花瑶草自芳菲。寻幽散步云林里，挹得仙风满袖归。
泊芜湖关
李实（明代）

津吏遥迎客子船，舣舟亭下晚晴天。斜阳未落先浮月，远水初平欲化烟。

江路每怀青草过，旅情长向白云悬。夜寒更柝声声起，听到关情一黯然。
风水洞
林逋（宋代）

平昔常闻风水洞，重山复水去无穷。
因缘偶入云泉路，林下先闻接客钟。
逍遥咏
宋太宗（宋代）

先贤所诫恐心邪，不说神明道理耶。
岂信炉中生白雪，是非汞内产丹砂。
华池自有延龄药，龙虎相逢王几家。
十月阴阳须满足，馀残審细勿教差。
次韵吕仁父教授题余秋浦诗卷
周紫芝（宋代）

病客还随倦鸟翰，霜风犹带客衣寒。谁持马上归来句，换得天孙云锦端。
上元曲 其三
杨宾（清代）

夜半村姑著绮罗，嘈嘈社鼓唱秧歌。汉家装束边关少，几队□儿簇拥过。
壮观亭为真州作
陈造（宋代）

频年入梦此跻攀，骤觉平时气象还。
吴客到应忘月观，淮乡胜不数平山。
飞檐曲槛霄霏处，叠嶂横江几席间。
见说能诗好宾主，风雷落笔每乘闲。
满庭芳 寿姚芷陔通守母夫人八十
程颂万（清代）

爵献垣平，枕扶仙岱，娇春不锁蓬莱。天吴驱海，倾作寿筵杯。

镌遍翠妫苕玉，江皋佩、彩眩珠胎。翠衣斓，湘天画轼，谐凤下琴台。

曼寿兰亭初禊，人思滂母，史颂斑才。轶古稀灵算，九九图开。

玉笛落梅声碎，雏鸾舞、齐向瑶阶。欣重荷，万年恩湛，鸯诰圣人裁。
水龙吟·东南一气当春
李曾伯（宋代）

东南一气当春，便从黄钺登台斗。紫皇举此，亨屯济泰，属之公斗。淮浦烽销，未央觞献，捷传清昼。庆太平朝野，駸駸重见，昔淳化、今嘉祐。史观年编新就。看勋庸、光前垂後。三槐鼎盛，双椿盘固，古今希有。宴侍龙颜，欢承鹤发，相期长久。问前朝，相业谁同，八九十、迈文富。
寿阳罢郡日有诗十首与追怀不殊今编…纪瑞物。别连理树
李绅（唐代）

垂阴敢慕甘棠叶，附干将呈瑞木符。十步兰茶同秀彩，

万年枝叶表皇图。芟夷不及知无患，雨露曾沾自不枯。

好住孤根托桃李，莫令从此混樵苏。
席间咏琴客
崔珏（唐代）

七条弦上五音寒，此艺知音自古难。

唯有河南房次律，始终怜得董庭兰。
张持操携徐献之侍郎书见访兼出示著述中兴论诸杂文为赋诗一篇以文轴还之他日亦录寄献之也
王庭圭（宋代）

君不能徒步上书献天子，又不能移书帝城结王公。

欲将笔力扛九鼎，纸上有说能平戎。宣和治极久忘战，羯奴骑马嘶淮甸。

是时犹屯百万师，无人北向放一箭。大臣搏手知何为，草间公卿儿女啼。

至今谋国无上策，读君断藁令人悲。君家人物照青汗，曲江犹识胡雏乱。

他年论事要回天，应向荆州寻好汉。
送任夷仲大监
陆游（宋代）

往者江淮未彻兵，丹阳邂逅识耆英；叩门偶缀诸公後，倒屣曾耆一笑迎。
敢意痴顽成後死，相从髣佛若平生。
小诗话别初何有，一段清愁伴橹声。
山居杂感 其二
王鸿兟（清代）

井水怀清信不波，秋江一蒂奈愁何。家贫累重忙牛马，市近声繁闹鸭鹅。

漫道旄星销象纬，终期刀雨忏修罗。切肤痛痒谁能省，任汝爬搔总隔靴。
赠李敬修
释德洪（宋代）

荷山锦水灵秀钟，半千嘉运生英雄。李郎年少韵洒落，天容道骨轩仙风。

下帷默与贤圣对，钩深索隐皆旁通。肝肠盘屈叠丽锦，心胸洞彻光玲珑。

文章气燄长万丈，那应笔梦生春虹。桂枝未折白月窟，麻衣尚走红尘中。

岩僧素有孝基眼，观人虽众无如公。昂霄耸壑跬可待，行行不用啼途穷。
冬日即事
刘宰（宋代）

飞廉不解却丰隆，结就浓阴万里同。
须信碧霄无点滓，晓来红日自生东。
欲知归期近呈天启
邓忠臣（宋代）

欲知归期近，行行重携手。
掖垣隔华省，明日难邂逅。
作者六七人，峥嵘竦神秀。
藏蛰龙虎姿，风云即腾吼。
嗟予自迟暮，老骥伏闲厩。
夺珠不量力，揽臂犯牙口。
平生辛苦行，何足为已有。
政似逢毛嫱，归憎孟光丑。
谢潘谦之二首
黄榦（宋代）

生平不作温饱计，岁晚宁愁衣褐无。
一夜娇儿啼彻晓，始知寒色已侵肤。
湖上晚归
钱龙惕（明代）

肠断湖山列画屏，断桥残日半湖明。逋仙祠畔销残暑，鄂国坟边恨晚程。

娅姹佳人红芰湿，风标公子白鸥轻。篮舆渐逐高峰远，惆怅银钩月乍生。
莲花峰
曹贞吉（清代）

我闻花开十丈藕如船，太㟆顶上何便娟。又闻给孤园边功德水，五色莲花世无比。

两者余尝梦见之，不道莲峰奇若此。游人历历到花须，夜深多宿莲花柎。

冷光朝暮相激射，餐霞饮露神仙徒。千松万松破石出，磴道高悬势矹硉。

俯看莲蕊才及肩，菡萏何时与花匹。云梯百步在眼前，海门落日争新鲜。

鳌鱼洞口莽昏黑，散花坞下丹枫妍。惟有天都堪并矗，诸峰鹄立皆臣仆。

老人伛偻吁可笑，高撑孤髻山之足。浓翠霏霏衣袖中，排空御气如飞蓬。

路人惊我白云出，老夫适谒浮丘公。
病中诗十五首。病中五绝句
白居易（唐代）

世间生老病相随，此事心中久自知。

今日行年将七十，犹须惭自病来迟。

方寸成灰鬓作丝，假如强健亦何为。

家无忧累身无事，正是安闲好病时。

李君墓上松应拱，元相池头竹尽枯。

多幸乐天今始病，不知合要苦治无。

目昏思寝即安眠，足软妨行便坐禅。

身作医王心是药，不劳和扁到门前。

交亲不要苦相忧，亦拟时时强出游。

但有心情何用脚，陆乘肩舆水乘舟。
冬至乾阳殿受朝诗
杨广（隋代）

北陆玄冬盛，南至晷漏长。端拱朝万国，守文继百王。

至德惭日用，治道愧时康。新邑建嵩岳，双阙临洛阳。

圭景正八表，道路均四方。碧空霜华净，朱庭皎日光。

缨佩既济济，钟鼓何锽锽。文戟翊高殿，采眊分修廊。

元首乏明哲，股肱贵惟良。舟楫行有寄，庶此王化昌。
遣悲怀 其四
王松（宋代）

永诀似先知，亲朋一一辞。檀郎交慧婢，寡嫂托娇儿。

体弱休贪酒，时衰合废诗。伤情荀奉倩，那不倍凄其。
期筠心不至
谢铎（明代）

消息浑难定，先生故不来。眼花空对烛，心渴已生埃。

白发天谁管，青山路有媒。此生真昨梦，随意且衔杯。
题安城赵宽之慈顺堂
杨万里（宋代）

天潢龙种与人殊，五凤仍传万卷书。
象服在堂萱草暖，彩衣上寿捸举初。
雪中密竹能抽笋，水底寒江更跃鱼。
赵氏弟兄俱玉树，艮齐文字即琼琚。
春晚奉陪相公
武元衡（唐代）

林花春向阑，高会重邀欢。感物惜芳景，放怀因綵翰。

玉颜秾处并，银烛焰中看。若折持相赠，风光益别难。
雨山徐总管袖诗见访以道间见梅而作少留一夕次韵为别 其三
林希逸（宋代）

岸帻冲寒嗅雪花，兴随云远到天涯。月知玉斧修成近，星伴银天左界斜。

佳客过从聊把酒，浮生聚散似团沙。新吟何日重商榷，苦学无功鬓已华。
寄卫太常二首
苏泂（宋代）

道义分明重，功名取次休。
重来踏龙尾，犹记立螭头。
行辈云霄上，家山岁月周。
孰知为郡乐，未慊过都留。
思归
周弼（宋代）

自觉才疏久愿归，敢将山色便相依。
汉家事业虽全盛，亦放梁鸿一个飞。
唐主簿陟屺图
王恭（明代）

陟彼屺兮何所思，日眷眷兮心不夷。望雷阳兮不可见，返余辔兮首中逵。

雷阳一发春无际，浩荡鲸波数千里。匹马天涯思故园，夫人堂上悲游子。

子有园林瘴水滨，家人曾浣綵衣尘。槟榔花下红谖草，别后纷披几度春。

自云薄宦沾微禄，梦飞不到雷阳曲。乞身归养应及时，莫比前人叹风木。
偈颂於百零九首
释可湘（宋代）

傍家觅佛，著相参禅。
何异钓鱼於山上，听水於炉边。
三冬今去於，眨眼过残年。
翻思少室庭前雪，惟有神光得正传。
题张民部抱关问寝图
孙继皋（明代）

仙郎分署俯沧洲，寿母临觞映白头。云满关门频望气，萱荣堂白自忘忧。

香添五夜供温被，箸进重闱佐执筹。燕喜莺迁谁得似，宁亲体国荷恩优。
海云亭
薛采（明代）

千寻岩石古，百尺野亭留。山月斜侵簟，春云曲抱楼。

磴通幽涧出，槛挹大江流。此地堪陶兴，无劳问十洲。
南阳谢紫微挽词三首
梅尧臣（宋代）

平昔闻严助，承明厌直庐。
请章来未久，捐馆遽何如。
无复淮南谕，曾成太史书。
苍苍不可问，挥涕望輀车。
楚望赋
李峤（唐代）

序曰：登髙能赋，谓感物造端者也。夫情以物感而心由目畅。非力览无以寄杼轴之怀，非高远无以开沉郁之绪。是以骚人发兴于临水，柱史诠妙于登台。不其然欤，盖人禀情性，是生哀乐。思必深而深必怨，望必远而远必伤。千里开年，且悲春目。一叶早落，足动秋襟。坦荡忘情，临大川而永息，忧喜在色，陟崇冈以累叹。故惜逝慜时，思深之怨也；摇情荡虑，望远之伤也。伤则感遥而悼近，怨则恋始而悲终。远节弘人，且犹轸念。苦心志士，其能遣怀。是知青山之上，每多惆怅之客；白苹之野，斯见不平之人。良有以也，余少历艰虞，晩就推择。扬子甘泉之岁，潘生秋兴之年。曽无侍从之荣，顾有池笼之叹。而行藏莫寄，心迹罕并。岁月推迁，志事辽落。栖遑卑辱之地，窘束文墨之间。以此为心，心可知矣。县北有山者，即禹贡所谓岐东之荆也，岧嶤髙敞，可以远望。余簿领之暇，盖尝逰斯。俯镜八川，周睇万里。悠悠失乡县，处处尺云烟。不知悲之所集也。岁聿云暮，逰子多怀，援笔慨然，遂为赋云尔：

眇乎忽然，高山之颠，露团团而湿草，风烈烈而鸣泉。对苍茫之寒日，听萧瑟之悲蝉，廓独处而无晤，吾凝睇乎八埏。於是繁怀载纡，积虑未豁，生远情於地表，起遥恨於天末。霜尽川长，云平野阔，恨游襟之浩荡，愤羁怨之忉怛。寂焉长想，倏若有亡，固将言而已叹，信无哀而自伤。抚余情之增轸，悼人事之多戚；曾浮促之几何？而思绪之缠邈。思何忧而不入？心何虑而不攒？虽感目之一致，终寄怀而百端。若?平原杳兮千里春，晴山沓兮万里新，迷故乡之处所，灭爱旧之声尘。愿寄言而靡托，思假翼而无因，徒极睇而尽思，终夭性而伤神。或复天高朔漠，气冷河关，汉塞鸿度，吴宫燕还，对落叶之驱寿，怨浮?之惨颜。尔?永眺无见，端居不聊（音留），怆归轩之寂寂，伤远客之悠悠。月临城晓，风送边秋，唳鹤闻兮炯不寐，凝笳动兮此夜愁。及夫寒野萧条，空山寂寥，目鄢郢而途眇，指邯郸而路遥。伤永离兮浦曲，决远送兮河桥，眺平芜之漫漫，瞻远树之迢迢。仡然直视，嗌兮魂销，形将槁木同植，心与飞蓬共飘。至如陇上从军，汉（疑）阳谪戍，插羽朝急，要鞭夜赴。黯黯塞云，苍苍关树，甘埋影於异域，暂回首於归路。魂逝兮邑里，目断兮烟雾，步将前而复留，望欲罢而还顾。睹惊尘之炊起，见征羽之将度，泉石怆而增咽，行旅悲而失措。亦有扌寿衣思妇，织锦佳人，看粉黛兮无色，视桃李兮非春。君去兮还无期，妾心兮私自悲高台四望杳无极，天涯一去何尽时？天涯兮绵绵，问道路兮将几千？朝朝暮暮绮总前，长怀此恨终永年。若夫羁旅失职之人，放逐流离之客，羌抱恨而谁诉？块缄愁而不释。於是穷泽际天，沧流拂汉，属荣悴兮时改，遇炎凉兮节换：莫不瞻草木而孤绝，向风烟而永叹。

故夫望之为体也，数纤惨凄伊郁，惆怅不平，兴发思虑，震荡心灵。其始也，罔兮若有求而不致也，怅乎若有待而不至也。悠悠扬扬，似出天壤而步云庄；逡逡巡巡，若失其守而忘其真，群感方兴，众念始并，既情招而思引，亦目受而心倾。浩兮漫兮，终逾远兮；肆兮流兮，宕不返兮。然後精回魄乱，神ぃ恭志否，忧愤总集，莫能自止。虽刚悍武力之夫，法度礼容之士，孰不解威失毅，废纲遗纪？借使据河负海。牛山之美可游；左江右湖，京台之乐难忘。（阙）邈千秋，金石悲兮绮罗伤，顾山川以永慨，邀山月而讵央？?若羊公怆恻於岘山，孔宣悯然於曲阜，王生临远而沮气，颜子登高而白首：惟夫作圣明哲，宽和敦厚，亦复怛色愀容，丧精亏寿。故望之感人深矣，而人之激情至矣，必也念终怀始，感往悲来，沿未形而至造，思系无而生哀：此欢娱者所以易情而慨慷，达识者所以凝虑而徘徊者也。
满江红（次韵黄叙州□□）
魏了翁（宋代）

风引舟来，恰趁得、东楼嘉集。正满眼、轻红重碧，照筵浮席。更是姓黄人作守，重新墨妙亭遗迹。对暮天、疏雨话乡情，更筹急。

嗟世眼，迷朱碧。矜气势，才呼吸。彼蔡章安在，千年黄笔。腐鼠那能鹓凤吓，怒蜩未信冥鹏翼。与史君、酌酒酹兴亡，浇今昔。
陈新甫生日出红玉杯饮为赋
陈旅（元代）

昆崙东阿含海日，石中玉子如日赤。神工夜发昆吾刀，剜作金杯盛酒吃。

蟠桃初开缑母家，丹露滴如芙蓉花。广陵公子酒如海，年年颜色衬朝霞。
潇湘神·斑竹枝
刘禹锡（唐代）

斑竹枝，斑竹枝，泪痕点点寄相思。楚客欲听瑶瑟怨，潇湘深夜月明时。
寄方立义方曾在诗
朱翌（宋代）

西南一柱力擎天，笞凤鞭鸾下散仙。
不愤狸狐成窟穴，亦知沧海变桑田。
梦归丁令鹤飞去，念旧徐公榻尚悬。
我是乡人君是客，兴言及此泪如溅。
锡杖歌送明
权德舆（唐代）

上人远自西天竺，头陁行遍国朝寺。

口翻贝叶古字经，手持金朝声泠泠。护法护身唯振锡，石濑云溪深寂寂。

乍来松径风更寒，遥映霜天月成魄。后夜空山禅诵时，寥寥挂在枯树枝。

真法常传心不住，东西南北随缘路。佛川此去何时回，应真莫便游天台。
游西余山寺分韵得绿字
徐贲（元代）

宝林被溪阴，真境开山曲。僧居慧日深，佛处慈云馥。

座莲呈古慧，阑桂敷新绿。水定育灵鱼，花奇致驯鹿。

胜因托同游，清景行相续。一从离喧嚣，终怀老岩谷。
登桐君祠堂
杨时（宋代）

霜染溪枫叶叶丹，翠鳞浮动汐波閒。
盘盘路转千峰表，冉冉云扶两腋间。
掠水轻鸥晴自戏，凌风飞雁暮争还。
结庐姓字无人会，静对庭阴一解颜。
满庭芳 其一 兰
陈霆（明代）

窈谷阴崖，香云煖雨，芳蕤初着幽丛。修然世外，此意几人同。

回望三湘何许，灵均去、佩冷江空。无人问，断魂千里，相逐落梅风。

平生良自爱，孤标高韵，寂寞山中。算知心独许，三尺焦桐。

肠断王孙未返，年时草、又衬残红。春愁满，汀蘋岸芷，落日楚江东。
偶成四绝书寄子坚道契 其三
黄裳（宋代）

袖中自有青龙剑，世上谁无白虎经。秘诀未尝留一字，不劳终日诵黄庭。
颂古十六首
释明辩（宋代）

行主无人能赛，姐姐更是好手。
腾身百尺竿头，打个背翻筋斗。
郊庙歌辞。仪坤庙乐章。舒和
胡雄（唐代）

送文迎武递参差，一始一终光圣仪。

四海生人歌有庆，千龄孝享肃无亏。
寄上鄙句之明日舟次梅口南枝已有春意复次知府秘书赠行高韵
范成大（宋代）

晏温解船去，暮夜舣船歇。横斜隘梅村，玉蓓粲将发。

城中三辅豪，指日承明谒。高怀妙康济，未试君前笏。

周南又小春，微温入花骨。我瞻浮丘亭，山高璿柄没。

飞鸟正飘荡，空绕南枝月。
初秋东园夜坐有怀秫庄清友
胡奎（元代）

秋至倏五日，微凉入东园。河汉西南流，月直箕尾间。

鲜飙启夕秀，露彩汎崇兰。神閒意自惬，思其故人言。

故人期不至，中情何由宣。
送通禅者之襄阳
释正觉（宋代）

疏巢凄冷卧西柯，梦觉归思遽许多。
风雨江头乱雁字，家山坞许悬渔蓑。
白杨村落庞居士，青石浮图蕴大哥。
倦倚苍松坐凉夕，兔推明月下星河。
对海棠怀江朝宗
吴芾（宋代）

我住湖山岁月赊，年年长醉海棠花。
忆昨君来花未放，却言花放定相过。
亦欲花间同一醉，肯教垂老负阳和。
东风始动花始蕊，君已翩然到我家。
意君为花必少驻，那知事复成参差。
眼底垂丝先弄影，一时浮艳亦堪夸。
岂若神仙真态度，红妆翠袖肩相摩。
踌躇花下不忍别，回头彼此奈愁何。
匆匆直向剡溪去，急为饥民救札瘥。
万人既欲全性命，赏心乐事自应那。
待得明春来修好，因循又恐成蹉跎。
世间万事无不尔，不用逢春苦叹嗟。
如君年年走尘俗，深疑天不付芳华。
何似相随林下住，共将烂醉为生涯。
不但有花供笑语，还应有句助吟哦。
题承诏亭
宋祁（宋代）

地占高明适，亭兼仁智居。
竹林兹置酒，栗里近回舆。
山对盘龙外，涛观濯鹭馀。
落霞霏迥宇，升月净凉疏。
园甃悟阴合，窗风桂籁徐。
岩芳曼空迳，野绿冒前除。
宴厦仍喧雀，宾庖已餍鱼。
落成严诏下，猿鹄怨轺车。
鲤鱼
章孝标（唐代）

眼似真珠鳞似金，时时动浪出还沈。

河中得上龙门去，不叹江湖岁月深。
晴望汉川
文同（宋代）

城头看雨霁，天地若新浴。
晚容变云霞，秋意著草木。
四时易迁改，万事苦迫促。
旧山何日归，三径有松菊。
偈二十七首
释守净（宋代）

梦幻空花六十七，临行犹自老婆心。
鸳鸯绣出与人看，谁知元不犯金针。
诗一首
陈昉（宋代）

二十年余作吏人，后园花木也成林。
尽是笔头那撚得，枝枝叶叶有冤声。
刑重惟恐囚人怨，情轻又怕本官嗔。
不知无事早归去，免得生魂对死魂。
独夜偶成回文
林希逸（宋代）

身随影立孤灯暝，杖倚人行独月明。新得病形成瘦鹤，乱添愁思惹飞萤。
长安客舍
黎瞻（明代）

岭外烟波客，长安桂玉乡。牙签纷压架，官柳暗临墙。

月借龙楼照，池通御水香。竹床浑耐冷，肯羡豹裘长。
山崦
韩淲（宋代）

山崦昏濛雨，溪流冷落风。隔城须会友，闭户独衰翁。

交气游谭外，存神燕息中。可容诸念起，应与此心同。
菖蒲最难养置而弗省则弗滋勤勤拂拭则病矣余
舒岳祥（宋代）

多忘昏昏久废书，闲来石上采菖蒲。
瘦鞭走石蛟龙窟，细叶穿苔虎豹须。
阴洞容光明复晦，乳泉盈坎润难枯。
试拈九节风前嗅，已觉登仙不用扶。
昆山
范周（宋代）

万叠青峦压巨昆，四垂空阔水天分。夜光寒带三江月，春色阴连百里云。

桂子鹤惊空半落，天香僧出定中闻。不将此境凭张益，三百年来属老文。
送高学士知越
钱惟演（宋代）

粉署为郎鬓雪侵，酒酣风驶惜分襟。
云迷水馆春旗润，树绕山城暝角深。
下担挂钩传密意，渡江桃叶听遗音。
孤莺啼罢芳心歇，倦翼因君忆故林。
读史
姚鼐（清代）

古来江海人，抗怀天下事。阅历多激情，沈冥有馀志。

贾生洛阳子，梅福抱关吏。流涕复上书，言之岂不义。

贤者与道隆，儒林恶言肆。愿从君子游，寡学当默识。
笔
杨收（唐代）

虽匪囊中物，何坚不可钻。一朝操政柄，定使冠三端。
宿北岩院
陆游（宋代）

车马纷纷送入朝，北岩灯火夜无聊。
中年到处难为别，也似初程宿灞桥。
送魏锦衣恩斋礼玄岳 其一
孙继皋（明代）

桂岭篸宫宿上真，玉书金字押星辰。春帆片片焚香过，尽是游仙访道人。
次韵和师稷清明怀乡之什 其七
邹浩（宋代）

南明山下枕清流，胸次尘无一点留。只恐少微黄色动，终然来作济川舟。
螺山隐士歌
梦观法师（明代）

螺山有隐士，飘飘仙者徒。
朝游螺之巅，暮息螺之隅。
红尘拂落身外事，白首读尽人间书。
不骑琴高鲤，不钓任公鱼。
手披演雅篇，架列山海图。
蛾司漫给五斗黛，蛤浦岂羡双明珠。
槐台封侯笑蝼蚁，楚关脱网怜蜘蛛。
人言大隐隐朝市，小隐螺山无乃是。
何物老病香山翁，隐作流官良可鄙。
酌螺之杯隐螺几，坐对螺山净如洗。
钿屏矗矗镜边来，佛髻峨峨望中起。
千林飞翠散晴空，半岛寒云浸秋水。
我寻螺山居，遂识螺山路。
一见螺山人，再诵螺山句。
纷纷草堂文，悠悠遂初赋。
丈夫无远谋，千载何足慕。
我本逍遥人，亦有罝网虑。
买山每寄沃州书，寥落江乡叹迟暮。
江乡寥落不可留，便当卜尔山之幽。
安得神鳌负山去，共踏青螺海上游。
题谢安石东山图
朱熹（宋代）

家山花柳春，侍女髻鬟绿。出处亦何心，晴云在空谷。
琼花行
楼鎌（宋代）

琼花未信无双无，特与翔鹤游江都。
炷香展敬下古殿，相羊盘礴亭南隅。
我欲歌之词，我欲声之诗。
龙蛇满四壁，妍丑纷淋漓。
一笑讯花花不语，斯须花以臆对之。
自从天上来蕃厘，墨卿楚客知心谁。
本来有是自三异，惠肃一辩公宠贲。
厥今太守有父风，两句写出无双意。
直教弹压千万春，香不随风潜堕地。
我闻此语警且喜，不孤迢递来千里。
花兮报称为如何，年年三月花开多。
梦湘肯堂叠前韵复我因顺和之
江云龙（清代）

大儒盗诗书，大官盗庾廪。颜稷遇殊途，惠蹠生异禀。

豺虎欺岁凶，螟螣贼岁稔。鹪{冥鸟}稳睫巢，鼹鼠饱河饮。

鸡犬舐剩丹，蝇蚋拾馀沈。凡此芸芸生，实难一一品。

中疑辞或枝，色厉内多荏。离朱视必明，师旷听必审。

渊明圣之徒，有解不求甚。昌黎诡于文，天孙织云锦。

大风扬秕糠，长河走砂碜。奈何一蹉跌，只足怜夔踸。

嗟余才力薄，六马朽索懔。坐井蛙不旋，竭泽鱼初淰。

先生好六经，日日鸠醉椹。更得主人贤，向趾请席衽。

河马行负图，宝龟应卜朕。定{古见}文运昌，后学争来谂，换骨予大药，咽气谢凡饪。

江左起王谢，眼中无刘沈。颇闻大憝诛，四裔兵革寝。

且图眠食安，肝鬲息雕锓。吾舌固尚在，愿学寒蝉噤。

约作梦中游，得趣同忘枕。
游善兴寺
马执宏（清代）

寻幽古来寺，旭日照松门。石发翠逾顶，山丹红到根。

偶闻清磬落，已远俗尘喧。何日逢支遁，无生细讨论。
风云亭同周芙汀夜坐次芙江韵
郭祖翼（清代）

曲径穿林滑，孤亭得地偏。池光团作露，山气动如烟。

疏簟偎凉月，枯琴韵涧泉。清欢能几辈，莫惜醉银船。
登富阳观 其三
程俱（宋代）

乔公宅中木参天，孙郎山前春烧烟。大桥不向五湖去，建康宫深空岁年。
睡觉偶吟
白居易（唐代）

官初罢后归来夜，天欲明前睡觉时。

起坐思量更无事，身心安乐复谁知。
感怀献门下相公
李频（唐代）

谁云郎选不由诗，上相怜才积有时。却是龙钟到门晚，

终非稽有致身迟。谋将郡印归难遂，读著家书坐欲痴。

日望南宫看列宿，迢迢婺女与乡比。
颂古五十三首
释文礼（宋代）

读书人报来，岂在之乎者。
孔子与周公，皆不及门也。
酬姚合
贾岛（唐代）

黍穗豆苗侵古道，晴原午后早秋时。

故人相忆僧来说，杨柳无风蝉满枝。
句
晏殊（宋代）

玉女雕琼萼，仙禽借菊衣。
湘江晚泊简孟原佥宪
蓝智（明代）

山秋衡霍空，江晚潇湘净。烟景澹苍屏，芙蓉肃明镜。

澄波木叶下，落日馀霞映。仰聆幽鸟喧，俯觌文鳞泳。

碧石榜轻舟，苍苔踏微径。林昏出樵火，寺远来僧磬。

景晏伤旅怀，地幽慊愚性。迹惭箕颍高，身际唐虞圣。

三秋持使节，万里奉王命。恩沾雨露深，志仗风霜劲。

敢辞道路遥，况接才华盛。静夜发商歌，剑光南斗并。
探芳信 其一 茶憩敷水驿，香山诗所谓"上得篮辇未能去。春风敷水店门前"者也
周之琦（清代）

晓莺唤。似陌上柔桑，秦筝弹怨。想画楼初日，芳魂定馀恋。

素波不照婵娟影，遗恨天涯远。遣羁愁、艳质难留，好山还见。

依约翠眉展。尚仿佛城南，那时人面。秀倚东风，露华映、黛痕浅。

玉莲花色春如笑，任著帩头看。店门前、怪底篮舆去缓。
题自藏石谷仿董巨画卷题自藏石谷仿董巨画卷
翁同和（清代）

鹓行人杰未全无，文学居然胜大夫。互市忽来回纥马，割城谁献督亢图。
诗三首
释迈贤（宋代）

门前绿树无啼鸟，庭下苍苔有落花。
聊与东君论个事，十分春色属谁家。
北湖暮春十首 其六
周紫芝（宋代）

洛红闻说烂如霞，应著青油密护遮。莫剪姚黄供老眼，使君头白懒看花。
题石壁
郭钰（元代）

石壁题诗剜翠苔，感时伤别壮心摧。沈园记得前生到，酒散花阴月满台。
奉送景升西上
沈辽（宋代）

京口杨夫子，知名三十秋。青衫尚为邑，相见松江头。

倾盖曾未久，欢若平生游。适当及瓜代，浩然治西舟。

荐章满公车，行想拜恩休。万里起跬步，青云眇难俦。

余方归东路，于此怅夷犹。行觞莫辞醉，分袂云间楼。
李坚甫净居杂题一十三首 其二 静叟
文同（宋代）

米盐辞剧务，宫观得清资。自取闲官乐，争教俗客知。
谒淮西帅
刘过（宋代）

家住徐城未卜还，归心正在杳冥间。
东游吴魏三千里，西入成都一万山。
解使愁肠能寸寸，空令泪眼已斑斑。
此情不告英雄帅，说同儿曹总是间。
赠吴四师牧
赛音布（清代）

少小负奇气，长为边塞游。合围秋射虎，聚宴夜椎牛。

几夺匈奴帜，曾分天汉忧。即今年七十，不肯解吴钩。
奉和圣制千秋节宴应制
张说（唐代）

五德生王者，千龄启圣人。赤光来照夜，黄云上覆晨。

海县衔恩久，朝章献舞新。高居帝座出，夹道众官陈。

槊杖洗清景，磬管凝秋旻.珠囊含瑞露，金镜抱仙轮。

何岁无乡饮，何田不报神。薰歌与名节，传代幸群臣。
沁园春•寄赠王扬州阮亭，即用其偶兴韵 其二
沈谦（清代）

羡尔高情，濯足淮河，振衣蜀冈。便眺览烟云，何妨薄宦，沉酣典便，不愧清狂。

骏马穿花，佳人雪藕，摘遍朱荷水一方。新歌奏，早声传北里，色艳东皇。

墨痕锦袖淋浪。但怅望、星桥有报章。任岁月驱驰，宫中磨蝎，风尘黯黯，路上亡羊。

一日不斋，百年浑醉，携手频游翰墨场。休回首，纵兰陵酒美，何处吾乡。
题焦润之觉斋卷后
曹伯启（元代）

人心天理本昭昭，利欲无端日夜销。说向迷途浑不省，世间鹏鴳各逍遥。
黄河西岸别胡鉴牛斗韩邦奇邦靖
王云凤（明代）

晓看泰华三峰雨，晚步黄河满岸风。七载宦游无可述，一时佳士远相从。

谈经训诂词章外，论道精粗巨细中。此地不堪重回首，沙云初起夕阳红。
次韵叶希虞秘校同游天竺寺五绝句
苏颂（宋代）

蜡屐终朝践石苔，飞鸢不动绝尘埃。
片云忽作人间雨，尽道灵山应祷来。
临歧赠端任
王浩（清代）

此生竟体有芳兰，分袖仍馀一握寒。长夏岂堪清昼寂，今年犹觉别时难。

山头日出城中语，渡口人喧阁上看。觅得蠡湖波上句，缄情应与寄琅玕。
寄谢方方壶写寄遥山古木
成廷圭（元代）

鬼谷阴阴苔藓斑，只除猿鹤伴高閒。丹光或在藤萝外，剑气常留水竹间。

每读内篇消永日，还将生纸写遥山。衰翁可是无仙骨，不得相从共往还。
题义门胡氏华林书院
宋白（宋代）

君家仙馆带村塘，气象清鲜雅趣长。
千里客来如海纳，一楼书趣透山光。
门闾旌表芝泥贵，科篇联翩桂籍香。
帝时词人多景慕，谩题诗句满修篁。
芋庵宗慧禅师真赞
陆游（宋代）

煨懒残芋，打涂毒鼓。
舌本雷霆，毫端风雨。
颂古三十首 其二十六
释怀深（宋代）

赵州门户，都无关锁。侍者粗心，当头蹉过。灵利沙弥，珍重便行。

这里下一转语，夜深归堂向火。
知郡前日见过顾念雨霪不止盖苗而未穟频雨者嘉生之祥也继此真可以止矣因赋二篇拜呈 其二
员兴宗（宋代）

欲堕之雨天垂垂，三山容态无定姿。陇边风回香作饵，头上云黑疑催诗。

粘壁蜗牛心得计，沸天蚊豹口何施。请占锦绣纹开后，勿把琉璃钟自持。
窗前古槐二首 其二
裘万顷（宋代）

去岁西湖避暑来，藕花无数眼慵开。而今归卧洪崖侧，看尽飞泉看古槐。
蜡梅香
佚名（宋代）

爱日初长。正园林才见，万木凋黄。槛外朝来，已见数枝，复欲掩映回廊。赐与东皇。付芳信、妆点江乡。想玉楼中，谁家艳质，试学新妆。桃杏苦寻芳。纵成蹊，岂能似恁清香。素艳妖娆，应是尽夜，曾与明月添光。瑞雪冰霜。浑疑是、粉蝶轻狂。待拚吟赏，休听画楼，横管悲伤。
和刘太守十州诗·菊花洲
陈瓘（宋代）

光景不留人易老，恨无羽翼出尘埃。
世间那有飞升药，且傍汀洲采菊来。
玉簪
许及之（宋代）

昔见茅连茹，今看花盍簪。若为惊作客，故有蝶相寻。
八月八日有感题视草堂壁
虞集（宋代）

载笔趋芸阁，探囊索缊袍。坐销秋日净，心折夜风高。

识字头先白，谋生计转劳。文园多病渴，常想赐蒲萄。
山居
释元肇（宋代）

山寺偏宜夏，游尘不染苔。烟光收迥野，江影上层台。

竹笋侵崖出，藤花借树开。幽禽如解意，飞去又飞来。
送人使之江陵（赏字）
权德舆（唐代）

嘉招不辞远，捧檄利攸往。行役念前程，宴游暌旧赏。

征轺星乍动，江信潮应上。烟水飞一帆，霜风摇五两。

纷纷别袂举，切切离鸿响。后会杳何时，悠然劳梦想。
凤仙花
吴仁璧（唐代）

香红嫩绿正开时，冷蝶饥蜂两不知。

此际最宜何处看，朝阳初上碧梧枝。
题惠崇画秋江凫雁
王庭圭（宋代）

老崇学画如学禅，中年悟入理或然。长江未落凫雁下，舒卷忽若无丹铅。

定自维摩三昧里，半幅生绢开万里。不用并州快剪刀，断取铁围山下水。
过太行山
周伯琦（元代）

太行苍翠插秋旻，叠岭重关自昔闻。战国东西分晋赵，中原南北带河汾。

帝王都邑青青草，豪杰勋名点点坟。鸟道盘空频立马，便从高处望飞云。
调笑令 咏蝶，示舍妹慕洁
陈素安（清代）

蝴蝶。蝴蝶。记取花香时节。双双舞白翻黄，影弄帘帷日长。

长日。长日。飞上个人裙褶。
七夕
杨亿（宋代）

天开翠帟暮氛消，盘薰朱煤惜易飘。
月出南楼蟾桂长，笙来北里凤簧调。
巧蛛露湿千丝网，倦鹊波横一夕桥。
晒腹曝衣传故俗，阮庭布犊若为标。
减字浣溪沙·清浅陂塘藕叶干
贺铸（宋代）

清浅陂塘藕叶乾。细风疏雨鹭鸶寒。半垂帘幕倚阑干。
惆怅窃香人不见，几回憔悴后庭兰。行云可是渡江难。
拟宫人入道诗 其二
高赓恩（清代）

紫霄朝玉真，花龛荐荃蕙。为感昭阳恩，炉香祝千岁。
水调歌头（遣怀）
赵长卿（宋代）

贪痴无了日，人事没休期。白驹遇隙，百岁能得几多时。自古腰金结绶，著意经营辛苦，回首不胜悲。名未能安稳，身已致倾危。

空剜刻，休巧诈，莫心欺。须知天定，只见高冢与新碑。我已从头识破，赢得当歌临酒，欢笑且随宜。较甚荣和辱，争甚是和非。
送王推赴调
陈宓（宋代）

青春初破未容深，趁得清明到武林。
官柳野花供醉瞩，版桥山石惬归心。
长才凛凛恢游刃，善政优优得理琴。
好去天朝鸣佩玉，海边童叟谩歌吟。